|  |
| --- |
| **OMSORG OG SUNDHED** |
| **Hjemmeplejen** |
|  |
| Telegrafvej 4, 2 sal |
| 2750 Ballerup |
| Tlf: 4477 3340 |
|   |
|   |
|  |
| Dato: 22. august 2023 |
|  |
|  |
|  |
|  |
|  |
|  |
|  |
|  |
|  |
|  |

**Stillings- og personprofil for**

**teamleder til dagvagts team i Hjemmeplejen,**

**Ballerup Kommune**

**Indledning**

Hjemmeplejen i Center for Omsorg og Sundhedsfremme (C-OS), Ballerup Kommune søger en teamleder til ledelse af et dagvagtsteam til besættelse den 1. oktober 2023.

Stillings- og personprofilen er udarbejdet på baggrund af en række dialoger i Hjemmeplejen, og med samarbejdspartnere tæt på Hjemmeplejen samt relevant skriftligt materiale.

Stillings- og personprofilen har til formål:

1. At give interesserede ansøgere uddybende informationer i forhold til stillingen
2. At fungere som udgangspunkt for at vurdere ansøgeres kvalifikationer og kompetencer i forhold til stillingens indhold, og de formulerede krav og forventninger til den nye teamleder.

**Hjemmeplejens organisering**

Hjemmeplejen i Ballerup Kommune, er kommunens største arbejdsplads med næsten 400 medarbejdere fordelt på faggrupperne sygeplejersker, social- og sundhedsassistenter og social og sundhedshjælpere, hjemmehjælpere, ikke faglært personale, der løbende omfattes af et opkvalificeringsforløb samt en stab med forskellig uddannelsesmæssig baggrund.

Hjemmeplejen er døgnbemandet og er organiseret i 9 teams.

De 9 teams består af et sygeplejefagligt team (dækker hele døgnet), 6 dagteams og 2 aftenteams med hver deres teamleder, der pt enten er uddannet sygeplejerske eller social- og sundhedsassistent. I de 8 dag- og aftenteams er der ansat social- og sundhedsassistenter og social- og sundhedshjælpere. Der er mellem 35 – 40 medarbejdere i hvert fagteam.

Sygeplejeteamet varetager komplekse sygeplejeopgaver, hvor der er problematiske eller akutte tilstande, og hvor borgerens tilstand til dels er uforudsigelig. Den komplekse sygeplejeopgave rummer også sygdomsforebyggende elementer. Alle dag- og aftenteams i hjemmeplejen har tilknyttet sygeplejersker, og sygeplejerskerne deltager i triageringsmøder i alle teams dagligt i det team, de er tilknyttet.

Hjemmeplejen ledes af en overordnet ledelse fordelt på to sidestillede personer. Den overordnede ledelse udgør sammen med de 9 teamledere Hjemmeplejens samlede ledelsesteam.

**Hjemmeplejens kerneopgave**

Hjemmeplejens kerneopgave tager sit afsæt i den nationale lovgivning samt de vedtagne kommunale politiske beslutninger, udarbejdede kvalitetsstandarder og indsatskataloger for pleje- og omsorgsområdet.

Derudover udspringer Hjemmeplejens kerneopgave også af Center for Omsorg og Sundhedsfremmes mission om at sikre den enkelte borgers ønske om et godt, sundt og værdigt liv, hvor løsningerne findes i et tæt samarbejde med borgeren selv.

*Hjemmeplejens kerneopgave: Vi skal sikre pleje og rehabilitering af borgeren med sygdom og funktionstab til opnåelse af bedst mulig livskvalitet og sundhed.*

Hjemmeplejen er en dynamisk arbejdsplads, der løbende har fokus på såvel organisering som den kompetenceudvikling af både ledere og medarbejdere, der er nødvendig for at imødekomme de mange krav og forventninger, der stilles til en moderne kommunal hjemmepleje.

Hjemmeplejen leder og styrer ud fra en organisering med tilhørende arbejdsgange, der understøtter følgende:

* Sammenhængende borgerforløb og koordinerende indsatser (rehabilitering, tidlig indsats og borgeren i centrum)
* Specialisering og anvendelse af specifikke kompetencer (høj faglighed og borgeroplevet kvalitet)
* Samarbejde på tværs af fagligheder (sygeplejersker, social- og sundhedsassistenter, social- og sundhedsassistenter) og så meget helhedspleje som muligt, det vil sige færrest mulige medarbejdere i det enkelte hjem.
* Effektiv planlægning der sikrer så høj grad af kontinuitet både for medarbejdere og borgere (færrest mulige i borgerens hjem)
* Skabe rammer i det daglige for at have den faglige sparring i fag-

teams, ved at arbejde ud fra den rehabiliterende tilgang samt tidlig opsporing, ved metoden triagering af alle borgere, for at igangsætte den relevante sygepleje, den personlige og praktiske bistand med henblik på at forebygge indlæggelser og gen- indlæggelser.

* En høj social kapital, hvor alle ansatte trives og samarbejder på tværs om at løse kerneopgaven, og hvor sygefraværet er lavt.
* Løbende fokus på kompetenceudvikling for alle ansatte.

**Hjemmeplejens samarbejdspartnere**

Som teamleder har du mange samarbejdsflader både internt i kommunen og til eksterne samarbejdspartnere. Ex. samarbejder du med praktiserende læger, hospitaler, regionen og psykiatrien. Kommunens visitation og hjælpemidler. Kommunens plejecentre og terapeuter, demenskoordinatorer og hjerneskadekoordinator.

Desuden vil du have et tæt samarbejde med kommunens jobcenter, tillidsrepræsentanter og kommunens HR-afdeling.

Som led i Ballerup Kommunes samlede organisatoriske udvikling, deltager Hjemmeplejen ofte som en aktiv medspiller. Det gør den fordi Hjemmeplejen har fokus på udvikling – både den helt nære i Hjemmeplejen, men også udviklingen i Center for Omsorg og Sundhedsfremme, og de mange organisatoriske udviklingstiltag, som går på tværs af alle centre i kommunen.

**Teamlederens ledelsesmæssige kvalifikationer og kompetencer**

Teamlederfunktionen er på mange måder ”krumtappen” i Hjemmeplejen.

Her har du mulighed for at lede både opad, til siden og selvfølgelig helt tæt på dine medarbejdere. Med andre ord – har du lyst til og erfaring med ledelse, og trænger du til nye udfordringer, så kan du i Hjemmeplejen prøve hele ledelsespaletten af.

Vi lægger stor vægt på at få ansat den rigtige person, der med lige store dele erfaring inden for plejeområdet kombineret med et personligt engagement besidder følgende:

* Har dokumenteret ledelseserfaring – det gælder både faglig ledelse, personaleledelse og erfaring i at omsætte overordnede strategier til konkrete indsatser i den daglige praksis
* Grunduddannelsen er social- og sundhedsassistent eller sygeplejerske. Det er vigtigt, at man har suppleret med en eller anden form for efter- videreuddannelse inden for ledelse
* Har erfaring med økonomistyring
* Kan se styrken i og bidrage til at arbejde i et ledelsesteam
* Har stærke kompetencer ud i at motivere, lede og skabe holdånd i tæt samarbejde med medarbejderne
* Er lyttende, empatisk og god til at kommunikere i øjenhøjde
* Er robust og besidder et personligt overskud og har et roligt bagland, så der er plads til at yde en stor indsats i Hjemmeplejen
* Har lyst til udfordringer og ser muligheder i stedet for begrænsninger
* Kan identificere sig med Hjemmeplejens værdiggrundlag, og Ballerup Kommunes Ledelsesgrundlag

**Center for Omsorg og Sundhedsfremme**

Hjemmeplejen er organisatorisk en del af Center for Omsorg og Sundhedsfremme (C-OS). Centeret varetager primært opgaver på ældreområdet, det voksenspecialiserede område samt sundheds- og forebyggelsesopgaver.

Centeret rådgiver, udreder behov og yder træning, støtte og hjælp til borgere med nedsat funktionsniveau, som følge af kronisk sygdom, alderdomssvækkelse samt socialt udsatte voksne. Alle indsatser gives med baggrund i Service- og Sundhedsloven samt det politisk besluttede serviceniveau i Ballerup Kommune.

I centret arbejder vi dagligt ud fra målet om, at

* borgeren skal opleve sig inddraget
* ”borgeren ved bedst” og tager et medansvar
* borgeren oplever, at leve et liv tættest muligt på det vante

**Center for Omsorg og Sundhedsfremme - den strategiske retning**

Centret tager sit afsæt i [Ballerup Kommunes Vision 2029](https://intra.ballerup.dk/node/5179), [Social- og Sundhedsudvalgets kerneværdier](https://alfresco.ballerup.dk/alfresco/s/api/node/workspace/SpacesStore/d6698ec6-8f60-47df-bb8d-6a50f5829757/content/Kernev%C3%A6rdier%20p%C3%A5%20Social-%20og%20Sundhedsomr%C3%A5det%20august%202017.pdf) samt [FN's verdensmål](https://www.verdensmaalene.dk/fakta/verdensmaalene).

**Vision**Sammen skaber vi fremtidens velfærd. Vi inddrager borgeren, samarbejder og tænker nyt i opgaveløsningen, så vi altid har en effektiv udnyttelse af ressourcerne.

**Mission**Vi understøtter den enkelte borgers ønsker for et godt, sundt og værdigt liv.

Vi tager udgangspunkt i borgerens ønsker, ressourcer og netværk og finder de bedste løsninger sammen med borgeren, til de givne ressourcer.

****

**Om Ballerup Kommune**

Ballerup Kommune ligger i Region Hovedstaden 15 km nordvest for København på kanten mellem by og land. Kommunen har ca. 48.000 indbyggere, og indbyggertallet er stigende.

Ballerup Kommune er den kommune i Øresundsregionen, der har den største koncentration af virksomheder og arbejdspladser uden for København. Kommunen er samtidig en meget stærk uddannelseskommune, der huser et stort antal uddannelsesinstitutioner.

Ballerup Kommune er i fuld gang med udvikling af fremtidens kommune i tæt samarbejde med borgerne. Det betyder i praksis, at der er et tæt samspil mellem politikere, organisation og borgere, og der arbejdes med nye, tværgående og helhedsorienterede løsninger, der tager højde for en stram økonomi og effektiv udnyttelse af eksisterende ressourcer.

**Vision og politisk og administrativ struktur**

Den politiske struktur i Ballerup Kommune består af en kommunalbestyrelse med 25 medlemmer, et økonomiudvalg og fem stående udvalg. Den politiske kultur er præget af stort engagement, samarbejde og stor vilje til at udvikle kommunens velfærdsopgaver gennem et målrettet politisk lederskab.

Kommunen har en sund økonomi. Kommunalbestyrelsen har vedtaget en økonomisk strategi, der lægger vægt på stram økonomistyring. Strategien betyder også, at der gennem effektivisering, innovation og investeringer arbejdes på at udnytte kommunens ressourcer bedst muligt, så der fortsat kan ske en udvikling af den kommunale service. Den økonomiske strategi kan ses på Ballerup kommunes hjemmeside.

Vision 2029 er kommunalbestyrelsens vision for, hvordan det skal være at leve, bo og arbejde i Ballerup.

Visionen består af fem politisk pejlemærker

* Ballerup - Vi skaber fremtiden sammen
* Ballerup - Åben for nye idéer
* Ballerup - En stærk uddannelses by
* Ballerup - En grøn by i balance
* Ballerup - En førende erhvervsby

Ballerup Kommunes administration er organiseret med en direktion og en centerstruktur. Direktionen er rådgiver for den politiske ledelse, og varetager desuden den overordnede strategiske, tværgående og helhedsorienterede ledelse af hele den kommunale organisation og den direkte ledelse af centerchefer. Direktionen fordeler selv opgaverne og ansvaret for kommunens drift og udvikling mellem sig.

Kommunens administrative organisation kan ses i organisationsdiagrammet på kommunens hjemmeside.

**Kommunens ledelsesmæssige værdier**

Ballerup Kommune arbejder ud fra værdierne i social kapital: Tillid,
retfærdighed og samarbejde.

Disse værdier går igen i MED-aftalen fra 2015, der har til formål at understøtte sammenhængen mellem kommunens værdier, målsætninger og personalepolitikker og kvaliteten i kerneopgaven. MED-aftalen er et udtryk for den tilgang til MED-indflydelse og MED-bestemmelse, som anvendes i det løbende samarbejde mellem medarbejdere og ledere på alle niveauer i kommunen.

Ballerup Kommune satser på god ledelse og ledelsesudvikling og kommunens ledelsesgrundlag danner rammen for ledelsesopgaven i Ballerup Kommune. Der er 4 grundlæggende principper i ledelsesgrundlaget:

1. Vores stabile drift er fundamentet
2. Vi skaber bedre effekter
3. Vi udvikler velfærden sammen med andre
4. Vores organisation er robust.

**Ansættelsesvilkår og betingelser**

Ballerup Kommune tilbyder løn og ansættelse ifølge gældende overenskomst efter principperne om lokal løndannelse efter aftale med den forhandlingsberettigede organisation.

**Proces**

Du kan søge stillingen via Ballerup Kommunes hjemmeside [www.ballerup.dk](http://www.ballerup.dk) under ledige jobs. Har du uddybende spørgsmål, eller ønsker du at høre mere om stillingen, er du velkommen til at kontakte leder af Hjemmeplejen: Tine Gitte Nielsen telefon 7230 9004 eller Karin Bjerre Kohn, telefon 7230 9003.

**Ansøgningsfrist: onsdag d. 15. maj 2024**

1. Samtalerunde: tirsdag d. 21/5-24 i tidsrummet kl. 12.00 – 16.00
2. Samtalerunde: mandag d. 27/5-24 i tidsrummet kl. 08.00-11.00

Forventet tiltrædelse den 1. juli 2024